উচ্চ মাধ্যমিকের তৃতীয় সেমেস্টার পরীক্ষা শুরু ৮ সেপ্টেম্বর

কলকাতা: উচ্চ মাধ্যমিকের (Higher Secondary Examination) তৃতীয় সেমেস্টার (3rd Semester) পরীক্ষা শুরু হচ্ছে আগামী ৮ সেপ্টেম্বর। পরীক্ষা চলবে ২২ সেপ্টেম্বর পর্যন্ত। আজ পরীক্ষার চূড়ান্ত প্রস্তুতি নিয়ে বিদ্যাসাগর ভবনে সাংবাদিক বৈঠক করবেন উচ্চ মাধ্যমিক শিক্ষা সংসদের সভাপতি চিরঞ্জীব ভট্টাচার্য।

বিজ্ঞপ্তিতে জানানো হয়েছে, পরীক্ষার সময় বিভিন্ন স্কুলের অবকাঠামো ব্যবহার হলেও নির্দিষ্ট দিনগুলিতে স্বাভাবিক ক্লাস চালিয়ে যেতে হবে। পরীক্ষার দিনে শুধুমাত্র নির্দিষ্ট কক্ষেই পরীক্ষা হবে, বাকি শ্রেণিগুলির জন্য অন্য কক্ষ ব্যবহার করে ক্লাস নিতে হবে।

আরও পড়ুন: সেনার গাড়ি আটকাল কলকাতা পুলিশ, তারপর কী হল?

শিক্ষা দফতরের জানিয়েছে, দীর্ঘদিন ধরে পরীক্ষার কারণে পাঠদানে ব্যাঘাত ঘটছে। এর ফলে শিক্ষার্থীদের পড়াশোনার ক্ষতি হচ্ছে। তাই এ বছর থেকেই পরীক্ষার পাশাপাশি নিয়মিত ক্লাস চালু রাখা হবে। এ প্রসঙ্গে শিক্ষাবিদদের মত, এই সিদ্ধান্তে প্রথমে কিছু সমস্যার মুখে পড়তে হলেও দীর্ঘমেয়াদে এর সুফল মিলবে। পরীক্ষার সময়েও নিয়মিত পড়াশোনা চালু থাকলে শিক্ষার্থীরা তাল কাটবে না।

তবে অনেক শিক্ষক-শিক্ষিকা ও অভিভাবকের আশঙ্কা, পরীক্ষা চলাকালীন একই সঙ্গে ক্লাস চালালে শৃঙ্খলা ও নিরাপত্তা বজায় রাখা কঠিন হবে। এ নিয়ে প্রশাসনের তরফে সুনির্দিষ্ট পরিকল্পনা করার দাবি উঠেছে।

প্রসঙ্গত, চলতি শিক্ষাবর্ষ থেকেই নতুন এই নিয়ম কার্যকর হবে বলে পর্ষদ সূত্রে খবর। শিক্ষা দফতরের আশা, এতে পরীক্ষার সময়েও পড়াশোনার ধারাবাহিকতা বজায় থাকবে।

দেখুন আরও খবর: